### NN 130/2022 (7.11.2022.), Presuda Visokog upravnog suda Republike Hrvatske poslovni broj: Usoz-122/21-7 od 24. listopada 2022.

VISOKI UPRAVNI SUD REPUBLIKE HRVATSKE

1966

PRESUDA

Visoki upravni sud Republike Hrvatske u vijeću sastavljenom od sudaca toga suda Ljiljane Karlovčan-Đurović, predsjednice vijeća, dr. sc. Sanje Otočan, Senke Orlić-Zaninović, Gordane Marušić Babić i Blanše Turić, članica vijeća te više sudske savjetnice Ivane Mamić Vuković, zapisničarke, u postupku ocjene zakonitosti općeg akta pokrenutom po prijedlogu Vijećnika nezavisne liste I. K. i M. za I., I., na sjednici vijeća održanoj 24. listopada 2022.

presudio je

Ukida se Odluka o kriterijima dodjele grobnih mjesta (»Službeni glasnik Grada Imotskog« broj 14/2020.).

Obrazloženje

1. Vijećnici nezavisne liste I. K. i M. za I. čiji je nositelj I. K. iz I. podnijeli su ovom Sudu zahtjev za ocjenu zakonitosti Odluke o kriterijima dodjele grobnih mjesta (»Službeni glasnik Grada Imotskog« broj 14/2020. – dalje: Odluka). Podnositelj smatra da je osporavana Odluka donesena protivno odredbi članka 11. Zakona o pravu na pristup informacijama (»Narodne novine« 25/13. i 85/15.) jer nacrt odluke nije objavljen na internetskoj stranici radi provođenja javnog savjetovanja sa zainteresiranom javnošću, niti su objavljeni razlozi za donošenje akta odnosno ciljevi koji se žele postići.

2. U očitovanju na navedeni prijedlog predsjednik Gradskog vijeća je istaknuo da je sporna Odluka još uvijek na snazi, međutim, trenutno se na savjetovanju s javnošću nalazi Odluka o kriterijima dodjele grobnih mjesta za koju je predviđeno stavljanje na dnevni red na sljedećoj sjednici Gradskog vijeća, a nakon provedenog savjetovanja. Navedeno očitovanje podneseno je ovom Sudu dana 31. prosinca 2021.

3. Provjerom na internetskoj stranici Grada I. te »Službenog glasnika Grada Imotskog« ovaj Sud je utvrdio da je osporena Odluka još uvijek na snazi te da unatoč tvrdnji donositelja da će nova odluka biti donesena na prvoj idućoj sjednici Gradskog vijeća, a nakon provedenog savjetovanja, nova odluka o kriterijima dodjele grobnih mjesta još nije donesena.

4. S obzirom na navedeno, a kako Sud sukladno članku 83. stavku 2. Zakona o upravnim sporovima (»Narodne novine«, 20/10., 143/12., 152/14., 94/16., 29/17. i 110/21.; dalje: ZUS) može postupak ocjene zakonitosti općeg akta pokrenuti po službenoj dužnosti Sud je postupajući po prijedlogu podnositelja utvrdio da je u postupku donošenja općeg akta učinjen propust zbog kojeg je pokrenuo postupak ocjene zakonitosti odluke po službenoj dužnosti.

5. Osporavana Odluka donesena je na temelju članka 18. Zakona o grobljima (»Narodne novine« 19/98., 50/12., 89/17.) i članka 11. Statuta Grada Imotskog (»Službeni glasnik Grada Imotskog« 2/09., 1/13., 4/13., 5/16. – pročićeni tekst, 2/17. – ispravak, 3/18.) na sjednici Gradskog vijeća Grada I. koja je održana 16. studenoga 2020. te je objavljena u »Službenom glasniku Grada Imotskog« od 17. studenoga 2020. broj 14.

6. Polazeći od načela vladavine prava i radi ostvarenja sigurnosti objektivnog pravnog poretka, Sud je utvrdio da Odluka nije donesena u skladu s odredbom članka 11. Zakona o pravu na pristup informacijama (»Narodne novine« 25/13., 85/15. i 69/22. – dalje: ZPPI). Naime, ovom odredbom je propisano da su tijela državne uprave druga državna tijela, jedinice lokalne i područne (regionalne) samouprave i pravne osobe s javnim ovlastima dužne provesti savjetovanje sa javnošću pri donošenju zakona i podzakonskih propisa, a pri donošenju općih akata odnosno drugih strateških i planskih dokumenata kad se njima utječe na interese građana i pravnih osoba (stavka 1.).

7. Iz navedenog slijedi da se citirane odredbe članka 11. ­ZPPI-a na odgovarajući način primjenjuju u postupku donošenja općih akata jedinica lokalne i područne (regionalne) samouprave kojima se uređuju pojedina pitanja iz svog samoupravnog djelokruga, a kojima se neposredno ostvaruju potrebe građana i uređuju druga pitanja od interesa za opću dobrobit građana i pravnih osoba na njihovom području.

8. Predmetna odluka je opći akt jedinice lokalne samouprave kojom se neposredno uređuju pitanja od interesa za građene i pravne osobe na području Grada I., stoga je jedinica lokalne samouprave u postupku donošenja predmetnog općeg akta kojim se uređuju navedena pitanja bila dužna postupiti prema odredbi članka 11. ZPPI-a.

9. S obzirom na očitovanje predsjednika Gradskog vijeća, nije sporno, da u postupku donošenja predmetne Odluke nije proveden propisani postupak savjetovanja s javnošću u smislu odredbe članka 11. ZPPI-a.

10. Slijedom navedenog valjalo je na temelju odredbe članka 86. stavka 3. ZUS-a odlučiti kao u izreci.

Poslovni broj: Usoz-122/21-7

Zagreb, 24. listopada 2022.

Predsjednica vijeća
 Ljiljana Karlovčan-Đurović, v. r.